Vlad และ Niki ยูทูบเบอร์เด็ก ที่ทำเงินได้ 1,800 ล้านต่อปี
เรื่องราวของสองพี่น้องคู่นี้ น่าสนใจอย่างไร ? ลงทุนแมนจะเล่าให้ฟัง
25 ก.พ. 2566

Vlad และ Niki ยูทูบเบอร์เด็ก ที่ทำเงินได้ 1,800 ล้านต่อปี /โดย ลงทุนแมน
หนึ่งในคลิปวิดีโอที่ได้รับความนิยมมากบน YouTube คือ คอนเทนต์เกี่ยวกับ “เด็ก” 
ด้วยเหตุนี้ จึงมียูทูบเบอร์อายุน้อย แจ้งเกิดขึ้นมากมาย โดยบางคนอายุไม่ถึง 10 ปีด้วยซ้ำ
อย่างในกรณีของสองพี่น้อง “Vlad” วัย 10 ปี และ “Niki” วัย 8 ปี ที่ช่อง YouTube ของพวกเขา มีผู้ติดตามมากกว่า 90 ล้านบัญชี และสามารถสร้างรายได้ต่อปีถึงหลักพันล้านบาท เลยทีเดียว
แล้วเรื่องราวของสองพี่น้องคู่นี้ น่าสนใจอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
คงต้องบอกว่า จริง ๆ แล้ว ผู้ที่อยู่เบื้องหลังความสำเร็จของเด็กอายุน้อยขนาดนี้ ก็คือ “พ่อแม่”
โดยคุณ Sergey และคุณ Victoria Vashketov สามีภรรยาชาวรัสเซีย ได้ย้ายมาอยู่อาศัยในรัฐฟลอริดา ประเทศสหรัฐอเมริกา
ในปี 2013 พวกเขาได้ให้กำเนิดลูกชาย ชื่อว่า Vladislav หรือ “Vlad” และต่อมาในปี 2015 ก็ได้ให้กำเนิดลูกชายอีกคน ชื่อว่า Nikita หรือ “Niki”
โดยจุดเริ่มต้นของเรื่องนี้ เริ่มจากเมื่อ Vlad ตอนที่ยังเล็ก เขาชื่นชอบการดูคลิปวิดีโอของเด็กคนอื่นบน YouTube เป็นอย่างมาก
จนอยู่มาวันหนึ่งเขาได้ถามพ่อแม่ว่า เขาจะถ่ายคลิปวิดีโอลง YouTube แบบนั้นบ้างได้หรือไม่
ซึ่งทั้งสองสามีภรรยาก็ให้การสนับสนุนอย่างเต็มที่ 
โดยได้สร้างช่อง YouTube ชื่อว่า Vladik Toys ขึ้นมาในเดือนเมษายน ปี 2018 และใช้เวลาว่างช่วงสุดสัปดาห์ ถ่ายวิดีโอให้ Vlad เกี่ยวกับการแกะกล่องของขวัญ และรีวิวของเล่น
ต่อมาเมื่อ Niki คนน้องได้เข้ามามีส่วนร่วมในคลิปมากขึ้น พวกเขาจึงเปลี่ยนชื่อช่องเป็น “Vlad and Niki”
ในขณะนั้น ช่อง YouTube ประเภทคลิปวิดีโอเด็ก กำลังเป็นกระแสและได้รับความนิยมเพิ่มขึ้นเรื่อย ๆ เช่น Ryan’s World และ Like Nastya รวมไปถึงช่อง Vlad and Niki ก็ได้รับอานิสงส์ตามไปด้วย
ซึ่งแฟนคลับที่ติดตามดู ก็ไม่ใช่ใครที่ไหน นั่นก็คือ กลุ่มเด็กด้วยกันเอง เนื่องจากเป็นเนื้อหาที่อยู่ในความสนใจ 
ขณะที่เด็กเหล่านั้นเองก็สามารถเข้าถึงช่องทาง YouTube ได้ง่ายกว่าแต่ก่อน
ด้วยเหตุนี้ คุณ Sergey และคุณ Victoria จึงตัดสินใจลาออกจากงานประจำ เพื่อมาดูแลช่อง YouTube ให้ Vlad และ Niki แบบเต็มตัว
โดยทั้งคู่ก็ได้พัฒนาคอนเทนต์ที่หลากหลายมากขึ้น ไม่ว่าจะเป็น แนว Vlog ชีวิตประจำวัน หรือการทำกิจกรรมต่าง ๆ เช่น เล่นกีฬา, ท่องเที่ยว, ศิลปะ, โรลเพลย์ ตามการเรียนรู้ของเด็กที่ไม่มีวันสิ้นสุด ซึ่งทั้งคู่ก็มักจะปรากฏตัวในคลิปกับลูกด้วย
นอกจากนั้น พอสั่งสมประสบการณ์มาเรื่อย ๆ ก็ทำให้ฝีมือการตกแต่งคลิปเก่งขึ้น โดยมีลูกเล่นและโทนสีสันที่สดใส ซึ่งก็สามารถดึงดูดความสนใจของฐานคนดูกลุ่มเด็กได้ดี
และเมื่อคลิปเริ่มเป็นไวรัล ก็ทำให้อัลกอริทึมของ YouTube คอยแนะนำบนหน้าฟีดบ่อยขึ้น
ส่งผลให้ช่อง Vlad and Niki มีจำนวนผู้ติดตามเพิ่มขึ้นอย่างต่อเนื่อง
โดยตัวอย่างคลิปยอดนิยมของช่อง Vlad and Niki คือ ตอน “New funny stories about Toys for children” ซึ่งมียอดวิวสูงกว่า 1,100 ล้านครั้ง เทียบได้กับคลิป MV ของวง BLACKPINK เลยทีเดียว
แล้วปัจจุบัน ช่อง Vlad and Niki โด่งดังแค่ไหน ?
ล่าสุด Vlad and Niki มีผู้ติดตามอยู่ 93.7 ล้านบัญชี นับเป็นช่อง YouTube ที่มีคนติดตามสูงเป็นอันดับ 8 ของโลก และมียอดวิวสะสมรวมกว่า 73,000 ล้านครั้ง สูงเป็นอันดับ 8 ของโลก
นอกจากนั้น พวกเขายังมีการสร้างช่อง YouTube อีก 21 ช่อง สำหรับแปลและพากย์เสียงไปใน 18 ภาษา เพื่อให้เข้าถึงฐานคนดูเด็กทั่วโลกที่อาจไม่เข้าใจภาษาอังกฤษทั้งหมด เช่น เกาหลี, ญี่ปุ่น, อาหรับ รวมถึงภาษาไทย ที่ช่องมีผู้ติดตามกว่า 9.7 ล้านบัญชี
ทั้งนี้ Vlad and Niki นับเป็นหนึ่งในช่อง YouTube ที่ทำรายได้สูงสุด โดยถูกประเมินว่าสร้างรายได้มากถึง 10.7 ล้านบาทต่อคลิป และปีที่แล้ว คาดว่าทำรายได้จาก YouTube ไปได้มากถึง 1,750 ล้านบาท
ซึ่งพอมีฐานผู้ติดตามจำนวนมาก ก็มีสปอนเซอร์ต่าง ๆ ติดต่อเข้ามาเป็นพาร์ตเนอร์ เช่น บริษัท Playmates Toys จากฮ่องกง และ Zuru Toys จากจีน ที่ผลิตของเล่นแบรนด์ Vlad and Niki ไปวางขายในห้างสรรพสินค้าและแพลตฟอร์มออนไลน์
รวมทั้งเซ็นสัญญากับ Haven Global บริษัทเอเจนซีจากออสเตรเลีย เพื่อช่วยบริหารจัดการลิขสิทธิ์ต่าง ๆ
และเมื่อไม่นานมานี้ HBO Max ได้ซื้อลิขสิทธิ์คอนเทนต์ของสองพี่น้องฟันน้ำนมไปฉายบนแพลตฟอร์มสตรีมมิงของตนเองอีกด้วย
จากเรื่องราวนี้จะเห็นได้ว่า
ในยุคสมัยนี้ “แครักเตอร์” ที่เด็กชื่นชอบ อาจจะไม่ใช่ตัวการ์ตูน Disney หรือ อานิเมะ เรื่องใด
แต่กลับเป็นเด็กที่มีตัวตนจริง ๆ จากช่องยอดนิยมบน YouTube อย่าง Vlad and Niki เพราะช่วยสร้างสรรค์จินตนาการได้สมจริงมากกว่าการ์ตูน
อย่างไรก็ตาม ข้อจำกัดของช่อง YouTube เด็ก คงหนีไม่พ้นเรื่องอายุ ที่เมื่อเติบโตขึ้น ก็คงไม่สามารถถ่ายคลิปวิดีโอในแบบเดิมได้อีกแล้ว
แต่สำหรับครอบครัว Vashketov อาจจะไม่น่ากังวลในจุดนี้มากนัก
เพราะพวกเขายังมีลูกชายคนที่สาม ชื่อว่า Christian และล่าสุด คุณแม่ก็กำลังตั้งครรภ์ลูกคนที่สี่ อยู่อีกด้วย
ซึ่งทั้งคู่อาจมารับไม้ต่อจาก Vlad และ Niki กลายเป็นตัวเอกของช่องต่อไปก็เป็นได้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-